Redessa busca "startups" per a la seva incubadora d'emprenedoria | Empreses | Indicador d'Economia\nLes propostes que es presentin comptaran amb l'assessorament d'experts en companyies TIC i també es facilitarà el finançament per desenvolupar el projecte\nL'alcalde de Reus presentant el projecte. FOTO: CEDIDA.\nEl primer procés de presentació de projectes estarà obert fins al dia 16 d'octubre. La selecció es farà la setmana del 19 d'octubre, i les startups i emprenedors seleccionats es donaran a conèixer la setmana del 26 d'octubre.\nLa Incubadora TIC Sensor necessita empreses del sector TIC que vulguin desenvolupar els seus projectes. Així, REDESSA ha iniciat la recerca d’startups i emprenedors que tinguin solucions tecnològiques per a sectors estratègics. Les empreses que es presentin comptarant amb l’assessorament d’experts i facilitaran el finançament, així com el fet d’arribar a clients potencials.\nEl primer procés de presentació de projectes estarà obert fins al dia 16 d'octubre. La selecció es farà la setmana del 19 d'octubre, i les startups i emprenedors seleccionats es donaran a conèixer la setmana del 26 d'octubre. Aquest és un dels projectes inclosos al Pla de Reactivació Econòmica i Social de Reus. L'alcalde de la ciutat, Carles Pellicer, ha manifestat en la presentació de la Incubadora que "volem que Reus sigui una ciutat atractiva per a les empreses, per a les iniciatives innovadores, pels nous talents i per les noves tecnologies. I REDESSA i tot l'entorn del Tecnoparc són un espai més que apropiat per a aquestes noves propostes".\nEls projectes es treballaran en 3 fases: validació del model, creixement i acceleració. Els emprenedors i startups interessats a participar en el projecte hauran de presentar un breu resum del seu projecte, un model canvas i l'storytelling del mateix.\nA l'hora d'escollir els participants a la Incubadora TIC Sensor, es valorarà el caràcter innovador dels productes i els serveis que ofereixen, el grau de definició del projecte empresarial i el potencial de generació d'activitat econòmica i ocupació.\nLa Incubadora TIC\nLa incubadora tecnològica SENSOR és un projecte que s'emmarca en el Pla de Reactivació Econòmica i té un pressupost de 30.000 euros.\nLes empreses que participin en el programa d'acceleració de la Incubadora TIC Sensor disposaran de domiciliació social a REDESSA, possibilitat d'ocupar un màxim de 3 llocs de treball al coworking de la incubadora que estarà instal·lada a l'Edifici Tecnoparc, i els serveis habituals dels centres d'empreses de REDESSA com recepció, menjador, i ús de zones comunes.


Set pobles de l'Alt Berguedà es doten de desfibril·ladors - Regió7 :: El Diari de la Catalunya Central\nSet pobles de l'Alt Berguedà es doten de desfibril·ladors\nLa Diputació de Barcelona i l'empresa Cardiosos instal·len nou desfibril·ladors\nredacció|berga 15.08.2016 | 07:34\nL´empresa igualadina Cardiosos ha instal·lat durant les darreres setmanes nou desfibril·ladors externs automàtics (DEA) a set municipis de l´Alt Berguedà. Borredà (1), Vilada (1), Sant Corneli –Cercs (1), La Pobla de Lillet (1), Sant Julià de Cerdanyola (2), Saldes (2) i Vallcebre (1) ja són municipis cardioprotegits.\nGràcies a aquesta iniciativa desenvolupada des del programa de Serveis Esportius en petits municipis a l´Alt Berguedà i amb el suport de Diputació de Barcelona, s´ha creat un nou projecte mancomunat per cardioprotegir la via pública amb un total de 9 DEA.\nA més de la instal·lació dels desfibril·ladors, Cardiosos s´encarrega de la formació de vuit persones de cada municipi, «una tasca molt necessària que assegura la utilitat d´aquests dispositius capaços de salvar vides» han idnicat fonst de l'ens provincial. Les formacions es començaran a realitzar el proper setembre. Tanmateix, el manteniment dels aparells anirà a càrrec de l´empresa igualadina Cardiosos.\nFonts de la Diputació han assegurat que la cardioprotecció d´aquests municipis del nord del Berguedà és especialment important per la ubicació geogràfica del territori i l´augment de la presència de turistes en determinades èpoques de l´any.\nJuntament amb la instal·lació d´aquests desfibril·ladors, Cardiosos ha implantat la seva nova App Cardiocity 112 a aquests set municipis, integrant-los al mapa de desfibril·ladors de Catalunya i incorporant alhora totes les persones formades d´aquesta zona a la base de dades de l´App. Aquesta aplicació, va ser presentada el passat mes de juny i té com a principal objectiu millorar l´activació de la cadena d´emergències i supervivència i guanyar temps a l´hora d´atendre a una persona que ha patit una aturada cardiorespiratòria posant en contacte a persones en situació d´emergència amb persones formades.\nLa importància d´actuar en els primers minuts d´una aturada cardiorespiratòria\nActuar en els primers minuts d´una aturada cardiorespiratòria és fonamental, ja que les possibilitats de supervivència disminueixen un 10% per cada minut que passa sense actuar. Per tant, una actuació precoç i eficaç amb l´ajuda d´un DEA i de persones formades, és decisiva davant d´una situació crítica i pot resultar clau per aconseguir salvar una vida.\nTambé cal tenir en compte que les malalties cardíaques són la primera causa de mort a Europa. A Espanya moren cada any més de 25.000 persones de mort sobtada i a Catalunya la xifra és de 10 persones al dia mortes per aturades cardiorespiratòries sumant unes 3.700 víctimes anuals.


Blog - Web de Josep Moulines\nRENDIBILITAT, EFICIÈNCIA I SALUT ORGANITZATIVA\nJosep Moulines2020-03-21T11:04:37+00:00Març 20th, 2020|Actitud, autoajuda, autoestima, Coaching, Consells, Desenvolupament, Lideratge, Recomanacions, Salut|0 Comments\nL'objectiu d'aquest post és el de donar algunes idees o pautes per afrontar un període de confinament a casa teva amb èxit. Sento que estem davant d'una gran OPORTUNITAT. A QUIN tipus d'èxit em refereixo? Preparar la ment. És a dir, tenir la mentalitat adequada per afrontar una situació limitada en moviment, en [...]\nJosep Moulines2019-10-22T13:38:51+00:00Octubre 22nd, 2019|Desenvolupament Equip|0 Comments\nSegurament a la teva Organització i/o el teu equip, teniu previst trobar-vos per celebrar junts l’arribada del Nadal i/o el tancament de l’any. Aquí et deixo un vídeo on parlo de la importancia d'invertir temps i pressupost per a realitzar trobades d'Empresa per Nadal, a més a més d'aprofitar per realitzar activitats de grup o equip que [...]\nCoaching d'equips, Desenvolupament, Gestió de persones, Management, Polítiques de Recursos Humans, Recursos Humans, RH, Treball en Equip\nJosep Moulines2019-09-12T19:37:20+00:00Setembre 12th, 2019|Coaching d'equips, Desenvolupament, Gestió de persones, Management, Polítiques de Recursos Humans, Recursos Humans, RH, Treball en Equip|0 Comments\nSegurament la majoria de nosaltres sabem de la importància de treballar en equip i de l’aspecte diferencial en els resultats d’un veritable treball en equip. Moltes vegades presumim de saber treballar en equip o que som un veritable equip. En realitat, si ens posem a observar la feina, les accions i les decisions [...]\nAbsentisme laboral, Actitud, Gestió de persones, Lideratge, Management, Polítiques de Recursos Humans, Recursos Humans, RH\nJosep Moulines2019-03-11T17:37:38+00:00Març 11th, 2019|Absentisme laboral, Actitud, Gestió de persones, Lideratge, Management, Polítiques de Recursos Humans, Recursos Humans, RH|0 Comments\nAquest article “Absentisme laboral – 10 causes clau” es centra en aquells aspectes que considero fonamentals pel seu alt impacte directe o indirecte en l’augment o la reducció de l’absentisme a les Organitzacions, depenent de la forma en què siguin abordats o ignorats voluntària o involuntàriament. Abans d’això, vull emmarcar el tema, diferenciant 3 [...]\nJosep Moulines2019-02-01T13:55:54+00:00Gener 22nd, 2019|Carrera professional, Coaching, Desenvolupament, Formació, Gestió de persones, Management, Pla de carrera, Polítiques de Recursos Humans, RH, Talent|0 Comments\nEn aquest article parlo del PLA DE FORMACIÓ com a factor d’èxit i avantatge competitiu, donant resposta a les següents preguntes: Què és un pla de formació? Quan és millor fer el pla de formació? Qui ha de fer el pla de formació? Com es detecten les necessitats formatives que alimentaran el pla de formació? [...]\nJosep Moulines2018-04-16T18:03:06+00:00Abril 16th, 2018|Actitud, autoestima, Gestió de persones, RH, Talent|0 Comments\nQuè és el TALENT? Abans de contestar la pregunta el primer que voldria afirmar de forma rotunda és que: Tothom té talent, tu tens talent. Una altra cosa és si n’ets conscient i en quina mesura l’utilitzes en tots els aspectes de la teva vida. Actualment es parla molt del talent, de gestionar-lo, de [...]\nJosep Moulines2017-11-15T16:23:31+00:00Novembre 15th, 2017|Alineació d'Equips, Felicitat a la feina, Formació, Gestió de persones, Lideratge, Management, Polítiques de Recursos Humans, RH, Treball en Equip|0 Comments\nConsells per viure millor – 01\nJosep Moulines2017-09-18T14:35:30+00:00Setembre 18th, 2017|Consells, Felicitat, Salut|1 Comment\nAquest és el primer vídeo d'una serie de "Consells per viure millor" on expliquem de forma molt breu, accions concretes i fàcils de dur a terme per a la vida quotidiana. Aquestes accions promouen la salut (física i mental), la plenitud i la felicitat. Espero que us agradi! PD: Està gravat en l'idioma espanyol per [...]\nJosep Moulines2017-05-30T11:47:09+00:00Maig 1st, 2017|Gestió de persones, Management, Polítiques de Recursos Humans, RH|0 Comments\nActitud, autoajuda, autoestima, Coaching\nJosep Moulines2017-05-30T11:47:10+00:00Març 13th, 2017|Actitud, autoajuda, autoestima, Coaching|1 Comment\nVagi per davant que el contingut d’aquest post no és meu, sinó d’un gran, Charles Chaplin. Em va arribar a través d’un bon company i vull compartir-ho aquí. Em sembla un meravellós viatge a la reflexió i a la consciència, i aquestes són característiques imprescindibles per començar un canvi. Espero que el gaudeixis! [...]\nJosep Moulines2017-05-30T11:47:10+00:00Febrer 20th, 2017|Gestió de persones, Management, Polítiques de Recursos Humans, RH, RRHH|0 Comments\nJosep Moulines2017-05-30T11:47:14+00:00Febrer 6th, 2017|Actitud, Carrera professional, Coaching, Lideratge|2 Comments\nEts una persona ocupable? Aquesta és una pregunta que s’hauria de fer tothom qui estigui al món laboral o que aspiri a ser-hi. L'Organització Internacional del Treball defineix l'ocupabilitat com a: "... l’abast de les qualificacions, coneixements i les competències que augmenten la capacitat dels treballadors per a aconseguir i conservar una feina, millorar la [...]\nJosep Moulines2017-05-30T11:47:15+00:00Gener 23rd, 2017|Actitud, Entrevista, Lideratge, Selecció|5 Comments\nSi la selecció de persones fos un viatge en tren, el QUÈ seria una parada en el trajecte i el QUI seria la destinació. El QUÈ mai hauria de ser el destí. Malauradament moltes empreses o consultores especialitzades en selecció de personal, es queden en el QUÈ, deixant a la deessa fortuna el QUI. Posen èmfasi en cobrir [...]\n3 PREGUNTES PER ENFOCAR L’ANY\nJosep Moulines2017-05-30T11:47:15+00:00Gener 9th, 2017|Actitud, Coaching, Lideratge|0 Comments\nUna bona forma de començar l’any és posant-hi intenció fent-te algunes preguntes. Sovint afrontem els esdeveniments o les situacions que sabem que vindran, sense pensar quin resultat volem i què depèn de nosaltres per a obtenir-lo. Això sí, en general, se’ns dóna molt bé posar-hi un component de por o de pessimisme. [...]\nJosep Moulines2017-05-30T11:47:15+00:00Novembre 21st, 2016|Actitud, Lideratge|4 Comments\nSempre he pensat que el silenci és una eina de comunicació molt potent. Com totes les eines, cal saber fer-ne un bon ús. Moltes vegades utilitzem el silenci com a espai per a la reflexió. És aquella pausa breu que fas quan comuniques. Quan la fas, dones importància al que acabes de dir, és com si ho subratllessis, [...]\nJosep Moulines2017-05-30T11:47:15+00:00Novembre 8th, 2016|Actitud, Coaching, Felicitat a la feina, Lideratge, RH|0 Comments\nQuantes vegades t’has sentit aclaparat/da o descontent/a la feina? Fa uns anys Chade-Meng Chen, un dels primers enginyers contractats per Google, veient que molts dels seus companys/es es sentien així, va decidir fer alguna cosa per contribuir a generar més felicitat en el seu entorn laboral. Per a fer-ho, va decidir compartir el que per [...]\nJosep Moulines2017-05-30T11:47:16+00:00Octubre 25th, 2016|Actitud, Coaching, Lideratge|0 Comments\nFa pocs dies llegint el diari ARA vaig trobar aquesta joia d’article i volia compartir-lo amb tu: LÍDER A LA FEINA, LÍDER A LA VIDA PERSONAL Em sento 100% alineat amb el que s’hi diu. Només has de fer una ullada a la web per veure que compartim la mateixa filosofia. En l'article també trobaràs vuit activitats [...]\nJosep Moulines2017-05-30T11:47:16+00:00Octubre 11th, 2016|Actitud, Lideratge, RH|2 Comments\nEt reuneixes amb els teus col·laboradors/res per parlar del seu acompliment? Et fa mandra? Les persones s’ho agafen com quelcom negatiu? Facis o no facis entrevistes de feedback de l’acompliment dels teus col·laboradors (persones que tens a càrrec), hi ha una cosa amb la que estaràs d’acord amb mi. Les persones necessitem saber què fem [...]\nJosep Moulines2017-05-30T11:47:19+00:00Setembre 20th, 2016|Alineació d'Equips, RH, Treball en Equip|0 Comments\nQuantes vegades parlem d’equip i en realitat som un conjunt de persones que treballen juntes (mateix departament o àrea), des de l’individualisme i la manca de visió conjunta? Per mi la resposta és clara, MOLTES vegades és així!! Una Empresa, Organització, Àrea, Departament...té molt difícil arribar a assolir el seu màxim potencial (rendibilitat, eficiència) sense que [...]\nJosep Moulines2017-05-30T11:47:19+00:00Setembre 6th, 2016|Actitud, Coaching, Lideratge|2 Comments\nVinga va!! Que ja estem a setembre i segur que has arribat amb molt bons propòsits per afrontar la tornada de vacances! El que deia, al setembre sol ser un més de bons propòsits. Avui a través d’un vídeo, us vull parlar molt breument del Coaching (Què és i que NO és). El Coaching és l’eina més potent [...]\nJosep Moulines2017-05-30T11:47:19+00:00Setembre 1st, 2016|Actitud, Lideratge, RH|4 Comments\nNo sé vosaltres, però jo aquests dies només sento frases del tipus “Quin pal! Se m’acaben les vacances! He de tornar a la feina!”, “Només de pensar-hi, se’m remou tot!”, “Estic dels nervis”, “Torno a l’infern”, “No tinc ganes de veure la cara de”… Podria seguir, però ja veus per on vaig. Si t’hi [...]\nJosep Moulines2017-05-30T11:47:20+00:00Abril 7th, 2016|Actitud, Lideratge, Màrqueting de RH, RH|0 Comments\nEn termes de màrqueting, un avantatge competitiu és una superioritat que una empresa té respecte a una altra. PER A SEGUIR SENT COMPETITIVA, una empresa ja no només ha de pensar en diferenciar-se pels seus productes o serveis. Cal que ho faci també per les persones que en formen part. Aquest canvi suposa 6 reptes importants [...]\nJosep Moulines2017-08-29T10:58:41+00:00Setembre 15th, 2015|Màrqueting de RH, Polítiques de Recursos Humans, RH|0 Comments\nAssociar el màrqueting en l'àrea de Recursos Humans (RH) a alguns encara els pot semblar estrany. Però només si ho miren amb les ulleres del passat segle XX. Parlem de 6+1 elements clau de màrqueting de RH. 7 formes de "vendre" més i millor l'area de Recursos Humans. SENS DUBTE, EL GRAN AVANTATGE [...]\nJosep Moulines2017-05-30T11:47:20+00:00Setembre 1st, 2015|Lideratge, Management, Polítiques de Recursos Humans, RH|0 Comments\nUna Organització líder en Gestió de persones és una Organització on la qualitat de vida és superior que en altres Organitzacions. Són aquells ecosistemes organitzatius en els que tothom hi voldria pertànyer. L’Organització del segle XXI hauria de ser capaç de tenir identificat el talent òptim dins de la seva organització i sobretot de dotar aquest talent - [...]


Vueling Airlines , o simplement coneguda com Vueling, és una aerolínia de baix cost actualment filial de Iberia amb seu al Prat de Llobregat i amb base principal a l'Aeroport Internacional de Barcelona. Actualment té una flota de 70 avions, que donen servei a més de 100 destinacions, principalment d'Europa, d'Àsia i del nord d'Àfrica.\nLa meitat de la plantilla de la companyia de baix cost catalana, que ha passat a formar part del grup IAG (al qual pertanyen Iberia i British Airways), no supera el llindar dels 30 anys. I les perspectives són positives, ja que tal com va dir el conseller delegat de Vueling, Álex Cruz, els plans d'expansió de l’empresa contemplen per als propers cinc anys contractar 2.000 nous treballadors, arribar una flota de 140 avions i passar de 105 a 200 destins. Actualment hi treballes unes 750 persones.\nDes de la pàgina http://www.vueling.com/ca/som-vueling/feina  podem accedir a les vacants actuals i registrar-nos a l’àrea de candidats afegint totes les nostres dades per a optar a places d’administració, de tripulació sense experiència o de pilot. És també possible enviar directament un correu electrònic amb el nostre CV a l’àrea de recursos humans si tenim experiència com a tripulació.\nLes ofertes estan dividides en tres tipus: staff (diferents àrees d’administració, selecció i formació del personal, etc.), tripulants auxiliars (auxiliars de vol) i tripulants tècnics (pilots).\nVueling té també una escola de hostes i hostesses de vol amb cursos (de pagament) per a preparar-nos com a auxiliar de vol: https://cabincrew.cae.com/Programs/Vueling.aspx?PRG=vueling \nTractant-se d’un sector multicultural amb viatgers de moltes nacionalitats, un dels aspectes més valorat, a més de l’experiència en el sector, és el coneixement d’idiomes: l’anglès, com a mínim, i es valoren el castellà, el català, el francès, l’alemany, l’italià i el portuguès. S’ha de tenir vocació de servei, extraversió i entusiasme per formar part d'un equip.\nSi t’interessa treballar com a hoste/hostessa, a més de tenir un elevat nivell d'anglès, hauràs de tenir una imatge impecable de cara al client, estant pendents de les necessitats dels viatgers en tot moment. També és molt important comptar amb el certificat oficial de TCP (auxiliar de vol).\n http://barcelonesjove.net/tags/ofertes de treball\nSource URL: http://barcelonesjove.net/area/treball/com-treballar-ade/com-treballar-vueling


AULA RURAL PALAUDARIES | Condicions\nPer aconseguir la màxima eficàcia durant la visita, dur a terme la finalitat formativa proposada i evitar qualsevol d’any físic a l’alumnat,\nels responsables dels grups de treball de l’escola s’han de comprometre a:\n– Estar amb el grup de nens/es i controlar-ne el comportament en aquests casos:\n– Durant les diverses explicacions dels monitors/es de l’Aula d’Entorn Rural Palaudàries\n– En els trasllats pels diferents espais on es duen a terme les propostes educatives\n– En el temps d’esbarjo i durant l’hora de dinar, que va a càrrec dels educadors/es.\nCadascú s’ha de portar el menjar.\nSi plou el dia de la visita, ens podeu consultar què es pot fer en cada proposta.\nGeneralment, La granja es pot dur a terme sense cap problema ja que bona part del recorregut està a cobert. Pel que fa a les altres propostes, cal que ens ho consulteu abans.\nVisites de tot el dia: de 10 h a 16 h. De dilluns a divendres.\nVisites al matí: de 10 h a 12 h. De dilluns a divendres.\nLa visita s’ha de concertar abans. A partir del 2 de maig obrim les sol·licituds de reserva per venir a visitar-nos durant el curs següent. També ho podeu fer a partir de l’1 de setembre per ocupar les places vacants.\nHo podeu fer a l’apartat Reserves. És important que llegiu la carta de condicions.


Biblioteca Marta Mata de l'escola Orlandai: de febrer 2014\nSambla mentida, però és veritat.\nJa fa uns quants anys que els nens i nenes de sisè dormen una nit a la biblioteca. És la vigília de Carnestoltes. Han estat "disfressant" l'escola fins a altes hores de la matinada i, quan acaben, passen plegats la nit a l'escola.\nAixò sí, abans d'adormir-se, mai una millor ocasió que aquesta, escolten el conte els explica la seva mestra...\nPublicat per la bibliotecària a 12:51 Cap comentari: Enllaços a aquest missatge\nGentilesa d'en Lluís Trabal, dues fotografies d'una escultura que hem vist mil cops i ens havia passat per alt.\nÉs a Olot, al Passeig d'en Blay. Es diu "La lectura".\nEl seu autor és Miquel Blay i Fàbrega, escultor olotí. La va esculpir el 1918, amb pedra de Girona.\nSembla que ja falta poc perquè finalitzin les obres de la biblioteca Joan Maragall. La seva inauguració està prevista pel 2014, i així serà.\nLlegim al web de la Diputació de Barcelona:\nLa tercera biblioteca municipal de Sarrià-Sant Gervasi es construeix sota terra als jardins del Centre cívic de Vil·la Florida. Les entrades de llum natural es camuflen en els jardins.\nLa nova biblioteca tindrà 2.983 metres quadrats construïts:\nA la planta baixa hi haurà la zona d'acollida, una zona infantil i els punts de consulta per internet.\nA la planta subterrània hi haurà l'àrea reservada per a adults, una sala polivalent per a actes culturals, una zona multimèdia per a la formació i l'alfabetització digital i els serveis tècnics.\nEstà previst que la nova biblioteca custodiï uns 50.000 documents, entre llibres, revistes i diaris, audiovisuals i videojocs.\nVoleu fer la visita virtual per l'exterior de la biblioteca, per anar fent boca?\nQuè fa una persona del Club de Lectura quan té una estoneta lliure en el cap de setmana de "l'Orlandai a la neu"?\nLlegeix la Virgínia Wolf, naturalment!\nPublicat per la bibliotecària a 22:36 Cap comentari: Enllaços a aquest missatge\nEtiquetes de comentaris: activitats, Humor, llibres recomanats\nPublicat per la bibliotecària a 0:30 2 comentaris: Enllaços a aquest missatge\nA l'escola, els nens i nenes de 2n, 3r i 4t fan un treball després de llegir un llibre.\nEl de Cicle Superior també el fan, si volen. I la majoria volen.\nA segon, cada setmana se'ls proposa un treball diferent. El fan en una llibreta, que us hem mostrat alguna vegada en aquest bloc (enllaç 1, enllaç 2)\nA 3r i 4t el fan en un full solt. Com aquests que veieu penjats a la cartellera de la biblioteca. Poden optar entre dibuixar, escriure, o ambdues coses. També poden construir una maqueta, o qualsevol objecte que faci al·lusió al llibre. Tenen una llista d'una quinzena d'idees, per escriure sobre el que han llegit. El que no volem és caure en les clàssiques rutines: "Digues la teva opinió", "Fes un resum de l'argument"...\nÉs en Pomelo, vermell\nA cinquè i sisè, si hi han trobat el gust, segueixen fent el treball. A mesura que es fan grans (mireu els treballs del fons de la cartellera de la imatge inicial) tendeixen a escriure més i dibuixar o construir menys.\nÉs cert que l'alumnat de l'Orlandai no ha de fer molta feina escolar a casa: som partidaris de posar pocs deures. Això ens permet demanar aquests treballs de biblioteca sabent que no són una càrrega.\nVoldríem que, a la biblioteca, els nens i nenes no només experimentessin el plaer de llegir, sinó que, a més, aprenguessin a pensar, a parlar i a escriure sobre el que llegeixen. Una altra activitat habitual és la de recomanar llibres a la resta del grup, explicant-ne el motiu.\nI encara un valor afegit final, de tots aquests treballs: en acabar la primària marxen de l'escola amb un record de tots els contes que els han explicat (cliqueu aquí) i de tots els llibres que han llegit. Quan hauran passat els anys, serà un tresor!\nPublicat per la bibliotecària a 14:43 1 comentari: Enllaços a aquest missatge\nEtiquetes de comentaris: Propostes, Treballs\nImatge de Kalandraka\nEns arriba la notícia que el gener passat ens va deixar Iela Mari, als 93 anys.\nIela Mari, nascuda a Milà, va ser una autora d'avanguarda.\nTots tres són llibres de l'editorial Kalandraka\nEl petit globus vermell, potser el més popular dels seus contes, és del 1967. Veiem les seves il·lustracions i díriem que és absolutament actual:\nBusquem a la galeria d'imatges del Google i entenem les paraules de Cristina Taglietti, al Corriere della Sera:\nReinterpretó la realidad para los más pequenos. Con “El globito rojo” revolucionó el mundo de la ilustración infantil\nIela (Gabriela) Mari, nacida en Milán en 1931, murió el pasado 29 de enero. Empezó a publicar en 1967 en la editorial Emme, que dirigía Rosellina Archinto: páginas blancas sin palabras y un globito rojo (de chicle) que se transforma en diferentes figuras para transformarse en pelota, manzana, mariposa, paraguas… Iela Mari (su apellido de soltera era Ferrano) era un artista discreta, compañera ideal para aristas poliédricas como las de Enzo Mari, Bruno Munari o Leo Leoni, maestros desaparecidos que continúan creando escuela. De un tiempo a esta parte, los libros para niños en edad preescolar basados en la asociación de imágenes, proyectados intentando ver el mundo con los ojos y la mente de los más pequeños, se han hecho comunes, pero entonces eran una novedad. Iela Mari había comenzado con su marido Enzo, al que conoció en la Academia de Brera donde ambos cursaban estudios y con quien había firmado álbumes como “La manzana y la mariposa” o “El huevo y la gallina”, reeditados en Italia por Babalibri. Después prosiguió sola hacia el mundo de las formas y de la naturaleza (“Come que te como”, “Animales en el prado”). De Iela Mari nos quedan nueve álbumes iluminados por la gracia de quien sabe transmitir la poesía que vive en la complejidad.\nAltres llibres de Iela Mari que no tenim i ens encantaria tenir a la biblioteca:\nAmb la col·laboració de la biblioteca de Rosa Sensat, que ens n'ha prestat tres, hem pogut fer aquesta exposició dels llibres de Iela Mari:\nPublicat per la bibliotecària a 10:44 Cap comentari: Enllaços a aquest missatge\nM. Jesús Comelles escriu cada setmana a l’Aracriatures. Avui ho fa sobre la lectura en veu alta compartida entre pares i fills.\nA l’escola mirem de promoure entre les nostres famílies idees molt semblants a les que ella exposa a la seva columna. Per això us l’hem escanejat:\nPublicat per la bibliotecària a 14:07 Cap comentari: Enllaços a aquest missatge\nPels més petits, Edebé té una col·lecció de lectura fàcil i èxit segur: Els casos de l'inspector Sito. Són deu novel·letes protagonitzades per l'inspector Sito i el seu ajudant xinès Mai-Tinc-Po. L'autor és Antonio Iturbe i l'illustrador Alex Omist.\nCliqueu damunt la imatge per veure tota la col·lecció\nPodem citar també la col·lecció del detectiu Puzle, de Baula. Escrits per James Preller i il·lustrats per Peter Niëlander, aquests llibres agraden a nens i nenes del cicle mitjà i superior. A la biblioteca ens n'han regalat dos:\nEl hàmster desaparegut\nDe casa nostra tenim les noveles de Joaquim Carbó protagonitzades per Felip Marlot, homenatge manifest a Philip Malowe i a la novel·la negra. Les darreres, del 2011 i el 2013, són Un dia en la vida de Felip Marlot i Les vacances de Felip Marlot, il·lustrades per Òscar Julve i publicades per Barcanova.\nEns agradaven molt unes novel·les de la mateixa editorial, publicades els anys noranta: La Júlia i la dona desapareguda, La Júlia i el facó maltès (indissimulat homenatge a Dashiell Hammet) i La Júlia i la desaparició del meteorit, de Manuel Valls. Ara ja són difícils de trobar, però espcialment la primera, eren bones.\nI pels primers cursos de Secundària, les novel·les de Fernando Lalana, i les del tàndem Andreu Martín/Jaume Ribera.\nEl primer ha escrit una sèrie protagonitzada per l'inspector Fermín Escartín. Són divertides i estan fetes amb la intenció de ser una veritable introducció al gènere negre.\nL'any 2013 Lalana ha publicat un nou llibre d'aquest gènere, que no pertany a la sèrie de l'inspector Escartín. És 13 perros, també de Bambú. El recomanem a lectors i lectores una mica més grans. Els protagonistes són la investigadora privada Elvira Ballesteros i el seu fill Fèlix. Hi teniu aventura i humor garantits:\nAndreu Martín i Jaume Ribera varen publicar una dotzena de novel·les policíaques per a adolescents protagonitzades per en Flanagan, àlies d'un noiet, en Joan Anguera, detectiu privat. Les primeres, dels anys noranta, encara poden interessar, tot i que estan plenes de referències tecnològiques i comunicatives que sorprendran els joves lectors d'avui. La darrera és del 2009.\nCliqueu damunt la imatge per veure'ls tots\nJan Plata. La crida dels pirates, de Josep Lluís Badal\nCom de costum, ens fem ressò de les activitats de lectura que organitza la llibreria de Sarrià A peu, de pàgina.\nPer a més informació del llibre, cliqueu damunt la imatge\nEl dia 14 de febrer, a les 7 de la tarda, sessió del club de lectura sobre aquesta obra, amb la presència del seu autor, Josep Lluís Badal, per comentar-la.\nA la biblioteca de l'escola no la tenim, però és una bona novel·la d'aventures, guanyadora del 50è premi Josep M. Folch i Torres, publicada per La Galera el 2013.\n(Tingueu present que no és una activitat gratuïta)\nPublicat per la bibliotecària a 19:49 Cap comentari: Enllaços a aquest missatge


SAC NÒRDIC COMPLET BURRITO BLANCO D / 168 :: Roba de llit des de 1,00€ :: Tovalloles :: Sanchez Hipertextil\nInici / Tovalloles / Tovalloles de platja/Pareos / SAC NÒRDIC COMPLET BURRITO BLANCO D / 168\nSAC NÒRDIC COMPLET BURRITO BLANCO D / 168 SPACE BURRITO BLANCO D / 168 SPACE\nSac nòrdic infantil amb un original estampat de planetes.\nEl revers del sac nòrdic, el llençol de sota ajustable i les aplicacions que adornen la funda del coixí, estan estampades amb un disseny d'estrelletes.\nConfecció amb rivet que emmarca la part superior del sac nòrdic.\nFarcit nòrdic de fibra de 220 grs inclòs en el pack.\nFunda per farcit amb obertura a l'interior amb cremalleres i manxa voltant.\nLlençol de sota ajustable amb cremalleres a banda i banda per unir a la funda de farcit.\nFarciment fibra polièster 220 gr.\nDisponible en joc de llençols i joc de funda nòrdica\nCremallera interior per introduir còmodament el farciment i permetre rentar per separat.\nUn llençol de sota ajustable de 90x190 / 200 cm\nBurret blanc és garantia de màxima qualitat i el trobareu al millor preu en HIPERTEXTIL.


Sis medalles del CAI Petromiralles en els catalans absoluts de l'estadi Serrahima - Regió7 :: El Diari de la Catalunya Central\nSis medalles del CAI Petromiralles en els catalans absoluts de l'estadi Serrahima\njumperigualada 11.07.2015 | 00:00\nLa juvenil Anna Asensi (246), plata en els 100 i bronze en els 200 PERE TIBAU/FCA\nEl Club Atlètic Igualada va tenir un total d'onze participant en els campionats de Catalunya absoluts a l'estadi Joan Serrahima. Es van assolir sis medalles, i destaca una plata de Neus Asensi en els 100 m. amb 12'47'' a la final i una millor marca personal (12'22'') a la sèrie de semifinals. A més, en els 200 va ser bronze amb 25''34.\nEl promesa Marc Sánchez va ser també subcampió català en salt d'alçada (2,00 metres), la mateixa marca que el júnior Edu Fàbregas, que va ser tercer. Laia Moix, cadet, va ser subcampiona absoluta en el sat d'alçada amb 1,62. La tercera de les medalles de bronze del CAI va ser per a Sílvia González, en 5 km marxa (28'16''42). També va ser un finalista Àlex Marín, júnior, sisè en llargada amb un millor intent de 6'59 metres. El CAI Petromiralles va acabar en sisena posició en la classificació global d'entre els 52 de tot Catalunya que hi van participar.


Plomes i Reclams - Espectacle de Teatre - Cia. Elena Martinell\nde Marc Rosich i Roberto G. Alonso\nA Plomes i reclams descobrim l’arxiu musical de cants d’ocells que una meticulosa ornitòloga ha anat recopilant al llarg de la seva vida. Darrere la seva figura, s’amaga Papagena, la dona de l’ocellaire de la Flauta Màgica mozartiana, que, farta de ser relegada a un mer paper decoratiu, va decidir un dia trencar cadenes i abandonar la gàbia a què la societat patriarcal la volia condemnar. Ara la coratjosa ocellaire, gaudint d’una nova vida guanyada a pols, comparteix amb el públic el relat del seu alliberament. I en paral·lel, ens fa partícips del seu inventari particular de peces dedicades a aus que somien volar, un catàleg fet de cants de rossinyols, merles o caderneres, en un repertori que va de les imitacions del barroc fins a refilets més contemporanis. Cadascuna de les històries d’aquests ocells ens parla dels racons més ocults de l’ornitòloga, del que ha hagut de patir després de segles de captivitat i dels aires de llibertat per on ara vola.\nParaules de Roberto G. Alonso:\nQuan l’Elena Martinell em van encarregar dirigir aquest espectacle, l’única cosa que a priori, teníem clara era que el nostre repertori musical serien peces que tindrien alguna cosa a veure amb ocells.\nA mida que vam començar a plantejar diferents possibilitats dramatúrgiques amb el Marc Rosich, cada cop més, estàvem convençuts de que havíem d’aprofitar aquesta excusa per parlar d’algun tema que ens interessés i ens motivés a tots i que a més, fos vehicle de reflexió per als nostres espectadors.\nImatges en espais alternatius\nTècnic de so: Lluis Robirola/Toni Grabulosa\nAquest espectacle es pot fer tant en sales com en exteriors.\nDescarregaràs un fitxer “.zip” amb totes les imatges oficials de l’espectacle en alta qualitat. Mida del fitxer: ~300MB.\nRevisa també l’espectacle Àries de Reservat


Aventures i desventures dels 30: VA DE GORROS!\nAvui la cosa va de “gorros”!\n*Apunt lingüístic: Després de mirar i remirar, buscar i informar-me al entesos. Sóc conscient que en català la paraula “gorro” no és correcte, i que cal dir gorra. Però em sembla molt estrany no hi puc fer més. És una d’aquelles paraules que tota la vida que dic malament.A ixí que em prenc la llicència literària d’escriure “gorro”, si més no, en aquesta ocasió.\nM’he adonat que ara ja fa molt de temps que no us posava res del que teixeixo… no és que estigui amb les agulles sense fer servir, però si que m’ho prenc amb més calma. Després d’una parada forçada per lesió aquest estiu, vaig més amb cura i a més el meu temps lliure el reparteixo entre el ganxet i moltes d’altres aficions, he de deixar temps per tot!\nBé des del moment que em vaig decidir a agafar les agulles de ganxet,una de les coses que més m’agrada teixir són els “gorros”. I sincerament ,crec que és el que més he teixit en aquests darrers anys. M’encanta fer gorros per molts motius:\nSón projectes curts: Els projectes més llargs a vegades tendeixen a eternitzar-se per A o B. I un “gorro” sé que el començo i l’acabo sense problemes.\nEm semblen molt pràctics: A l’hivern un bon gorro sempre va bé. En el meu cas, és que, malgrat que porto els cabells llargs, sovint tinc fred a les orelles. El fred a les orelles és de les sensacions de fred que més em molesten!\nSón un regal perfecte: Gairebé tots els “gorros” que he fet els he regalat. I m’agrada molt veure que la gent els aprofita i se’ls posa. Són pràctics i útils.\nEn pots fer de mil maneres: L’estructura bàsica del “gorro” gairebé sempre és la mateixa, però a partir d’ella pots deixar volar la imaginació i fer-ne de totes les temàtiques, amb tots els detalls, amb personalitat, seriosos, multicolor, esbojarrats, infantils amb orelleres…\nTinc les mides bastant apamades: amb el temps m’he anat creant la meva teoria de les mides dels “gorros “. Per nens aquesta mida, per home, per dona…i ja tinc el patró molt fet a la meva.\nCom podeu comprovar sóc una apassionada dels “gorros”! M’encanta fer-ne! Us deixo una petita mostra de les meves creacions... Si els hagués de posar tots necessitaria molt d'espai!\nlaia.altimir 4 de novembre de 2015, a les 14:40\nM'agraden tots!!! Jo no entenc gaire els patrons de ganxet i els gorros (ho dic igual que tú ;) els trobo dificilissims!!!!\nMabel (aventuresidesventuresdels30) 4 de novembre de 2015, a les 21:39\nQue va Maguiandmi són més fàcils del que semblen! És com tot agafar pràctica. Si mai vols un gorro m'ho dius!!!! un petonàs\nSilvia LGD (Little Green Doll) 19 de novembre de 2015, a les 11:23\nQuè xulos!!! Són molt simpàtics!! Aquests projectes curtets són molt agraïts :) Petons!\nMabel (aventuresidesventuresdels30) 19 de novembre de 2015, a les 20:17\nSi a mi m'encanten els projectes que tenen un principi i un final en un període de temps, jajaja sinó se m'acumulen! una abraçada


Dolç com la mel – PRADES online\n16 Setembre 2003 7 Agost 2013 per Txus, posted in Reportatges\nArticle d’Isabel Olesti publicada a El País el 15 de setembre de 2003 en què es parla de la designació de la Mare de Déu de l’Abellera com a patrona dels apicultors.\nAtenció! Que a ningú se li acudeixi matar cap abella perquè, per si vostès encara no ho saben, acaba de ser declarada “espècie protegida” pel conseller de Medi Ambient, el senyor Ramon Espadaler. Les abelles catalanes -y per descomptat els apicultors- estan d’enhorabona, i no només per això sinó perquè també acaben de concedir-los una patrona: es tracta de la Mare de Déu de l’Abellera, una de les poques verges que apareixen amb el pit a l’aire donant de mamar Jesús. Es venera a Prades, en una ermita literalment penjada en una roca, amb un fabulós precipici als seus peus i una vista impressionant. És, certament, un racó tan maco i espectacular que fa cosa d’un any l’escriptor Joan Perucho afirmava en un dels seus articles que no havia vist a Catalunya un paratge tan excepcional i que hi volia ser enterrat.\nEl cert és que, aprofitant la festa de les verges trobades, els apicultors catalans van declarar oficialment la Mare de Déu de l’Abellera com a la seva patrona i la van coronar per segona vegada (la primera vegada fou l’any 1956) amb una espectacular corona d’or composta per 50 abelles amb la reina, que en el seu moment es va pagar per subscripció popular de tot el poble. Per tot això, un eixam d’apicultors, no només catalans sinó també francesos, es va concentrar el cap de setmana passat a Prades. Hi va haver conferències, exposicions, menjars i fins i tot un segell oficial de correus que en commemora l’esdeveniment. Pero a mi, més enllà de la festa litúrgica i cultura, el que m’ha fascinat més és conèixer aquest món amagat de l’abella, o millor, aquesta feina excepcional que realitza un apicultor.\nJoan Maria Llorens fa anys que es dedica a la divulgació del patrimoni apícola. Viu a Alcover, té les seves abelles repartides per les muntanyes de Prades i és membre de l’Associació d’Amics de les Abelles i d’Apistoria, una associació internacional de països que estudien el patrimoni apícola. En Joan Maria té un arsenal d’estris antics, fotografies d’arquitectura rural i etnografia apícola. Amb tot això va organitzar unes conferències i exposicions que van arribar fins als apicultors francesos, que s’interessaven pel tema i van visitar aquesta zona privilegiada de boscos de castanyers i alzines que formen les Muntanyes de Prades, amb un terra farcit de flors aromàtiques que deleiten les abelles. Així, amb els francesos entusiasmats amb l’ermita de l’Abellera, va quallar la idea de celebrar aquest dia.\n“La major part del patrimoni apícola està abandonat i aquí no es respecta”, explica en Joan Maria. En l’exposició aquests dies es pot veure a Prades descobrim les arneres de pedra seca, que es construïen als marges de pedra, els segués, que eren com armaris on les abelles construïen l’eixam, o els corrals, una edificació quadrangular, sense sostre, amb forats a les parets per facilitar, també, la instal·lació de l’eixam. Existeixen coves i forns arners, aquests últims semblants a nínxols d’un cementiri. M’explica també en Joan Maria que on es produeix més mel és al sud de Catalunya, però la zona de Prades i Valls tenen més tradició. “A l’abella no se la respecta. Existeix el mite que pica, i realment només pica i se la molesta, com tots els animals. Les pel·lícules d’abelles assassines tampoc han afavorit gaire a què la gent les tingui simpatia.”\nUn altre gran apicultor, el més veterà de Prades, Joan Torrella, de sobrenom el Ros, afirma que per ser un bon apicultor hauries de tenir tres o quatre carreres: botànic, veterinari, biòlec, ecòleg… Ell no en té cap, però als seus 70 anys coneix les abelles com ningú. I ens explica com va contradir un biòleg en una conferència perquè deixa que la millor flor per l’abella era l’argelaga, mentre que ell afirma que el seu calze és massa profund i només hi van quan no tenen cap altra flor on anar. I ens explica com trasllada les seves abelles cada hivern a La Palma d’Ebre perquè no es morin de fred a Prades. “El castanyer és un lloc ideal per un eixam perquè és buit per dins i això, fa 20 anys, era ideal per a l’apicultor, però ara el castanyer és ple de malalties i els eixams han desaparegut. També les abelles han agafat malalties, en aquest cas una espècie de poll, i hem de medicar-les. Tot això ha contribuït a què només restin tres apicultors a Prades”, explica en Joan. Naturalment li pregunto com es medica una abella i em contesta que posant un pal de fusta tova impregnat amb medicament: al més mínim contacte el poll desapareix. En Joan diu que només hi ha mel si plou i que enguany n’hi haurà poca perquè el sol extrem que hem sofert ha assecat les flors. “El sol ha succionat el nèctar”. Explica que hi ha flors que es tanquen a mitja tarda i ens fa una relació dels colors de la mel segons les flors que hagin xuclat les abelles: el romaní la fa blanca, la farigola daurada, el castanyer i l’esbarzer groguenca, l’alzina i l’heura negra. “La mel que és d’un sol color està tractada”, afirma amb contundència. En Joan és un pou de saviesa. Pot parlar hores i hores de flors, del bosc, del clima… “La qualitat de la mel es determina per l’alçada de la muntanya perquè surt més perfumada. La millor mel és la de l’avet, molt negra i de poca producció”. Jo puc garantir que la de Prades sap a glòria, com en la glòria se sent qui visita l’ermita de l’Abellera.\nPrevious postLes patates fregides de bossa fan avançar la collita\nNext postPrades Online torna a engegar


5 projectes de grups emprenedors\nEls cinc projectes presentats van ser seleccionats per un grup d'experts.\n5 projectes de grups emprenedors. Foto: UManresa\nCinc projectes de grups emprenedors s'han presentat al campus Manresa de la UVic-UCC, en el marc de la primera ronda de projectes de finançament promoguda pel grup de Business Angels Manresa/Bages (BAMB). Es tracta de cinc projectes emprenedors, vinculats al sector salut i social, amb necessitat de finançament. A l'acte hi han assistit una desena d'inversors del grup de Business Angels del territori i una representació de la Xarxa de Business Angels de les comarques de Girona (BAGI). La convocatòria s'emmarca en el Projecte d'Especialització i Competitivitat Territorial PECT BAGESS.\nLes persones emprenedores tenien 10 minuts de temps per presentar el seu projecte als inversors. Aquest ha estat el primer contacte entre emprenedors i inversors amb l'objectiu de casar els interessos d'uns i altres per poder tirar endavant els projectes. Els cinc projectes presentats han estat seleccionats d'entre els deu que es van presentar a la convocatòria. Després d'una primera avaluació, una comissió de persones expertes en matèria de tecnologia, empresa i innovació en els àmbits de la salut i social van fer la selecció dels projectes més madurs i avançats i amb més possibilitats de rebre el suport d'inversors. A més d'accedir als recursos dels inversors, tots aquests projectes poden optar a l'assessorament i acompanyament de persones expertes en diferents àmbits per tirar-los endavant i podran fer xarxa amb entitats del mateix sector i amb altres propostes.\nEls projectes seleccionats plantegen solucions a reptes i problemàtiques en matèria de salut i social. Es tracta de projectes que fan un abordatge efectiu d'aquestes qüestions utilitzant diferents tecnologies facilitadores com la intel·ligència artificial, la sensòrica, la robòtica, la realitat virtual o les TIC.\nLa primera presentació de projectes als Business Angels Manresa Bages\nEl Grup de Business Angels Manresa/Bages, del qual la FUB-UManresa forma part, és un grup d'inversors constituït amb la voluntat d'impactar en la promoció de projectes, productes i serveis que donin resposta a reptes, problemàtiques i necessitats relacionades amb la dependència i la cronicitat. Aquest grup invertirà tant en projectes emprenedors de la iniciativa eHEALTHINKING, la plataforma d'emprenedoria centrada en el desenvolupament i acceleració de projectes tecnològics d'alt impacte en salut i social impulsada per UManresa, com en altres iniciatives que tinguin la mateixa filosofia i sensibilitat. Aquesta ha estat la seva primera ronda d'inversió.\nUn projecte per millorar la qualitat de vida i per transformar econòmicament la comarca\nEl PECT BAGESS (Projecte d'Especialització i Competitivitat Territorial Big data, Anàlisi, Gestió i Estratègia en Salut i Social) va ser aprovat l'any 2021 per la Generalitat amb l'objectiu d'impulsar un clúster de salut digital i de millorar l'atenció a la dependència i la cronicitat. Liderat per l'Ajuntament de Manresa, és un projecte compartit per la Fundació Sant Andreu Salut, Fundació Althaia, el centre tecnològic Eurecat, ICS Catalunya Central / IDIAP Jordi Gol, Fundació Universitària del Bages, Fundació Ampans, el Consell Comarcal del Bages, la Unió Consorci Formació (UCF), l'Associació Catalana d'Entitat de Base Associativa (ACEBA) i la Fundació TIC Salut Social. El projecte compta amb pressupost de 2.762.752 euros i una subvenció d'1.381.376 euros, procedent de la Generalitat de Catalunya.\nEl projecte té com a objectius millorar la qualitat de vida i afavorir la inclusió social del col·lectiu de persones amb dependència i malalties cròniques i impulsar una transformació econòmica de la comarca centrada en la transició digital del sector salut i social tant públic com privat, que el faci més competitiu, sostenible, resilient i amb una ocupació de qualitat. La finalitat no és altra que la creació d'un ecosistema dinàmic en salut digital al Bages que, amb la col·laboració de diverses entitats del territori, i a través de la recerca i implementació de solucions digitals integrals i innovadores, generi un nou model d'atenció en salut i social més eficient i de qualitat a la comarca, i que sigui exportable a altres territoris en forma d'Agenda Compartida.


Grups de recerca, centres tecnològics, empreses i emprenedors han buscat socis per als seus projectes En aquesta edició també s’han exposat algunes tendències en innovació i tecnologia de grans empreses gironines\nAplicació de les noves tecnologies en sistemes urbans; sistemes per dotar d’intel·ligència les aplicacions informàtiques; noves tecnologies d’imatge i gràfics, importants investigacions científiques i també, entre moltes altres innovacions, un nou Sudoku, desenvolupament de software per al sector de la borsa, una plataforma de comerç electrònic basada en demandes dels consumidors que expressen els seus desitjos i les empreses els compleixen, i un sistema de recuperació d’objectes perduts basat en codis QR. Aquestes són algunes de les iniciatives que s’han presentat en el marc del IV Fòrum en innovació, tecnologia i coneixement del Parc Científic i Tecnològic de la Universitat de Girona (UdG), un gran aparador i un referent del sector. En aquesta edició s’ha inclòs un apartat en tendències d’innovació i tecnologia, on els representants de diferents empreses de les comarques gironines, com Comexi i Roberlo, Casademont i Frit Ravich han fet una exposició de cap a on va el mercat en tendències d’innovació i tecnologia.\nL’edició d’aquest any, celebrada el 6 de febrer, ha posat especial èmfasi en connectar oferta i demanda tecnològica, per tal de convertir-se en el Marketplace tecnològic de Girona. Grups de recerca de la UdG, centres tecnològics, empreses del territori, empreses del Parc de la UdG, emprenedors, i multinacionals han fet visibles les seves\nofertes i demandes tecnològiques amb l’objectiu de trobar socis en R+D, socis estratègics, socis comercials, assessorament financer i personal especialitzat per formar part dels seus equips. Aquesta iniciativa s’adreça a totes aquelles organitzacions que tenen la voluntat d’incorporar la innovació i la tecnologia, que busquen sinèrgies o col·laboracions, i a totes aquelles persones i organitzacions que tenen interès en conèixer les tendències del mercat o que cerquen finançament. En total, el mercat del Fòrum s’han fet visibles més de 70 oportunitats tecnològiques i s’ha comptat amb l’assistència de més de 250 participants.\nEl Fòrum ha estat organitzat pel Parc, amb la col·laboració de la UdG, l’Ajuntament de Girona, la Diputació de Girona, la Cambra de Comerç de Girona, el Fòrum Carlemany, el Patronat de l’Escola Politècnica Superior, l’Associació de Joves Empresaris de Girona (AJEG) i l’Associació d’Empreses de Noves Tecnologies de Girona (AENTEG). A la jornada s’han presentat ponències breus amb les oportunitats tecnològiques més rellevants, s’han fet entrevistes, hi hagut taules temàtiques amb presentació de programes i eines per al finançament, la comercialització o la gestió empresarial. També s’ha inclòs una zona d’exposicions on s’ha portat a terme la presentació d’oportunitats en format pòster o per mitjà de demostracions tecnològiques.\nL’objectiu es potenciar la visibilitat dels agents clau del territori que apliquen la innovació tecnològica en el sí de les seves organitzacions, i al mateix temps constituir una plataforma per a la transferència d’aquesta tecnologia.\nEn l’acte d’inauguració, el vicerector de Planificació, Innovació i Empresa de la UdG, Ramon Moreno-Amich ha destacat la gran importància del Parc per a la Universitat i el territori i de la potenciació de sinèrgies amb les empreses. La regidora d’Ocupació i Empresa de l’Ajuntament de Girona, Marta Madrenas, ha remarcat a la consolidació del Fòrum gràcies a l’impuls que se li dóna des de la direcció del Parc i del relleu cada cop més gran de les TIC. “L’Ajuntament hi aposta clarament”, ha manifestat. El diputat delegat de Promoció Econòmica de la Diputació de Girona, Ramon Soler, també ha elogiat la tasca del Parc i ha destacat el gran talent de les empreses i grups que hi porten a terme la seva activitat.\nEn la sessió de cloenda, el director del Parc de la UdG, Pere Condom, ha fet referència a la gran participació que hi hagut i ha agraït la col·laboració de les institucions i entitats que fa possible que aquesta jornada sigui un èxit.


L'escola L'Univers estrena la pacificació dels entorns | Gràcia TV\nL'escola L'Univers estrena la pacificació dels entorns\nL’inici de curs a l’Escola l’Univers ha estat més plàcid que mai pel que fa a la mobilitat segura a l’entorn del centre. El carrer de Bailèn s’ha pacificat eliminant un carril de circulació dels dos que hi havia i s’ha creat més espai per a les famílies en el tram que va de la travessera de Gràcia fins al carrer de Sant Antoni Maria Claret.\nEdo Bazzaco, AFA Escola l’Univers: “Ens sembla bé, és a dir, és una intervenció, entenem també les necessitats pressupostàries de l’Ajuntament, útil, potser millorable amb el temps, però de moment estem bastant conformes i hi ha un altre aspecte que menys i que té a veure amb el trànsit i en aquest sentit estem menys contents.”\nDiuen que no s’ha solucionat el problema del trànsit, ja que creuen que hi ha el mateix nombre de cotxes que abans, simplement ara tots circulen per un únic carril. La proposta de les famílies és canviar el sentit de circulació del carrer de Bailèn o no permetre el gir dels vehicles que venen del torrent de les Flors. Asseguren que això reduiria el trànsit i la contaminació.\nEdo Bazzaco, AFA Escola l’Univers: “L’escola sortia bastant mal parada quan van sortir les dades de contaminació ambiental l’hivern passat, és veritat que hi ha la reducció d’un carril, però el fet de no haver tocat la urbanística fa que en aquest semàfor de Bailèn es generi, sobretot a l’hora d’entrada i sortida dels nens de l’escola, unes cues bastant importants de cotxes.”\nLa pacificació també s’ha fet a l’altra banda de l’escola. El carrer de Quevedo ha canviat el sentit de circulació dels cotxes i així evita la drecera que feien molts vehicles per no trobar semàfors. Les famílies asseguren que és molt més segur. Ara, només queda pendent la remodelació de la plaça de John Lennon.


Opinió La desconnexió real de Catalunya\nOpinió 19/10/2018 11:04\nJa fa més de tretze mesos que la majoria independentista ens va fer viure al Parlament de Catalunya aquelles sessions tan lamentables dels dies 6, 7 i 8 de setembre de 2017. Segons proclamen des dels rengles del secessionisme, d’aleshores ençà Catalunya va quedar “desconnectada” de tota la legalitat de l’Estat de dret democràtic i social que és l’Espanya contemporània, membre de ple dret de la Unió Europea i de tota mena d’organismes internacionals. La realitat, però, és molt diferent: és Catalunya la que viu i pateix una desconnexió real d’ella mateixa; la Catalunya virtual, aquella que durant anys i panys ens han imposat, ha topat amb la crua realitat de la societat catalana actual i n’ha quedat desconnectada.\nMés de 160.000 ciutadans de Catalunya pateixen esperant a les llistes d’espera de la sanitat pública catalana, que aquests últims anys ha patit una caiguda del 27% en els seus pressupostos i ha perdut la consideració d’excel.lència que havia tingut. A causa d’aquestes retallades pressupostàries tan dures, ara ens falten milers de professionals sanitaris i doblem ja la mitjana espanyola de la taxa de les llistes d’espera. Quelcom semblant passa en el camp de l’educació, amb més de 20.000 alumnes obligats a estudiar en barracons, com ha passat els últims anys de caiguda constant d’inversió també en aquest sector.\nBen lluny dels somnis d’una inexistent Catalunya virtual i màgica, d’aquella república irreal que uns s’afanyen a defensar a cops als carrers sense ser conscients que no va ser ni tan sols proclamada, l’autèntica realitat de Catalunya és ara una tragèdia.\nA la Catalunya real hi ha 388.344 ciutadans a l’atur i, quelcom que em sembla encara més greu, un terç d’ells -és a dir, prop de 130.000- no perceben cap ajuda ni subsidi. A la Catalunya real hi ha un milió i mig de ciutadans que sobreviuen en risc real de pobresa. A la Catalunya real un de cada tres menors de 16 anys d’edat creix i viu en risc de pobresa.\nAquesta és l’autèntica desconnexió de Catalunya: la d’un país real i concret, amb amplis sectors socials colpejats amb gran duresa per les conseqüències dramàtiques de la crisi financera i econòmica, i un altre país inventat, simplement màgic, que només existeix en la imaginació delirant d’alguns. Aquesta imaginació que ha confegit un relat i un full de ruta que no han tingut en compte la realitat tossuda i constant d’una societat col.lapsada.\nAquest hivern a la Catalunya real prop de 350.000 famílies no tindran recursos econòmics suficients per poder escalfar les seves llars. Tot i amb això, com que aquesta realitat tan crua i concreta no s’adiu gens amb la d’aquella Catalunya virtual inventada pel relat del Govern de la Generalitat i dels mitjans de comunicació i propaganda al seu servei, no ha gastat el 40% de la partida pressupostària consignada per intentar lluitar contra la pobresa energètica.\nEls desnonaments continuen, implacables i imparables. A la Catalunya real n’hi ha quasi 4.000 cada any, a raó de més de deu desnonaments diaris. Però això tampoc importa ni interessa a la Catalunya màgica: fa vint anys que el nombre d’habitatges socials està estancat. De la mateixa manera que, vés per on, amb una Catalunya real socialment tan estressada i col.lapsada, el Govern de la Generalitat, instal.lat permanentment en la seva Catalunya irreal i inventada, només ha atorgat a prop de 5.000 ciutadans la renda garantida de ciutadania, que tanmateix ha estat denegada a unes 70.000 persones que també l’havien sol.licitat.\nLa Catalunya real ha desconnectat de la Catalunya oficial i institucional, entotsolada permanentment en el seu interminable i insuportable discurs irreal i màgic, un soliloqui sol.lipsista que sembla no tenir aturador. La inversió estrangera a Catalunya ha caigut el 41%, mentre ha crescut al conjunt d’Espanya, especialment a Madrid i també a València. Per si no n’hi hagués prou, durant aquests tretze últims mesos gairebé han traslladat la seva seu social o fiscal unes 4.000 empreses -en concret 3.854, segons informen els registradors de la propietat, tot i que el Govern de la Generalitat diu que només han estat 2.500, com si se’n vantés.\nUn dia o altre, més aviat o més tard -i millor que sigui ben aviat-, algú haurà de comparèixer i retre comptes públicament davant la Catalunya real. Perquè tot té un límit, i aquí aquest límit ha estat superat amb escreix.\nJoan Santacana Fa 1 any\nSense oblidar que en relació al canvi climàtic s'han fet únicament polítiques de gestos. L'Aragó, per exemple, és molt més activa en aquest camp.


L’artista vilafranquí, enginyer electrònic i biomèdic, fa instal·lacions artístiques interactives que reaccionen a les constants vitals i a les ones cerebrals\nEl Fèlix Vinyals treballa en un antic molí paperer del municipi de Torrelavit. Entre sensors i màquines indesxifrables, ens explica les seves invencions, que vinculen les contants vitals de les persones amb l’art a través de la tecnologia. Amb el concepte genuí d’ “art biotrònic”, Vinyals ha creat una instal·lació que transforma en música les ones cerebrals, una altra que respon al contacte físic entre dues persones i una que trasllada els batecs del cor a les pampallugues d’una bombeta. L’art biotrònic ens despulla davant dels altres a través de sons, llums i colors. I ens ho podem passar molt bé experimentant-lo.\nTorval: make music with your brain from Fèlix Vinyals on Vimeo.


La gent gran reacciona contra les pensions baixes\nAl carrer, les dades estadístiques que es fan públiques periòdicament no es veuen gens clares. Molts ciutadans són pessimistes i alerten que hi ha molta gent per sota del salari mínim, fins i tot, per sota del llindar de la pobresa. Per això demanen al Govern un ingrés digne per poder viure.\n"La veritat és que no hi arribo, perquè pago 700 euros de pis", diu un dels jubilats enquestats. Però encara hi ha qui ho passa pitjor: "la gent que guanya 500 euros està en la pobresa", reconeix un altre.\nUna dona gran explica que "la meva pensió és la de tots els vells, 600 euros". "I el meu fill cobra el sou mínim i ha de pagar el pis. El mes que hi ha l'aigua, li falta i l'he d'ajudar", afegeix.\nEn definitiva, una opinió compartida és que "no dona per viure", especialment sols. "Si no hi ha un altre sou, per exemple en el meu cas el de la meva dona que treballa, no podríem", afegeix aquest padrí.\nVista la situació, alguns ja proposen "que facin el que vulguin amb les pensions, però que ens paguin les despeses (de la llar)".\nLa pensió mitjana de jubilació és de 632 euros al mes\nLa mitjana del salari de tots els treballadors se situa en 2.138 euros


Formació creativa i segura al més alt nivell\nEl Centre d’Alt Rendiment Creatiu Barcelona School of Creativity inaugura la 5a edició de cursos per a professionals dirigits a copywriters, art directors i creadors de continguts creatius.\nEls seus programes docents busquen desenvolupar al màxim el potencial dels alumnes a través de 500 hores de classe distribuïdes durant tot un any treballant en projectes orientats pels més de 25 directors creatius, realitzadors, dissenyadors, il·lustradors i fotògrafs, així com especialistes en RV, Gaming, Big Data o Arduino que conformen el professorat del centre.\nLes mesures de seguretat preses per al covid són totes les possibles per la vostra tranquil·litat. Barcelona School of Creativity compta amb les eines necessàries per impartir formació presencial (700 m2, espais amplis, desinfecció i neteja diàries, mascaretes, pantalles facials, gel higienitzant, sistema de renovació d’aire, etc.), així com per a la formació en línia, en el cas que aquesta s’hagués de realitzar total o parcialment.\nSi la vostra carrera ja està enfocada cap a una professió creativa i ara mateix os plantegeu pujar el nivell, és possible que aquesta sigui una bona opció a considerar. Tota la informació disponible a la següent pàgina web.


Elna estrena un pas de vianants LGBT\nElna, 9 de desembre de 2021 © Ajuntament d'Elna\nL'ajuntament comunista pretén defensar "totes les persones víctimes de discriminacions"\nLa Vila d’Elna ha inaugurat el seu primer pas de vianants amb colors homosexuals i ha instal·lat una senyera dedicada, aquest dijous , 9 de desembre de 2021, al balcó de l’ajuntament. L’ornamentació del sòl, situada davant de l’Ajuntament, és la primera d’aquestes característiques a Catalunya. Representa la comunitat LGBTI+ (lesbianes, gais, bi, trans), la bandera de la qual “ara flota a l’ajuntament”, anuncia un comunicat de premsa. Aquest compromís desitjat per l’alcalde Nicolas Garcia (Partit Comunista Francès) ve a defensar una “causa”, l’objectiu de la qual és “denunciar i lluitar contra els atacs verbals i físics de què són víctimes els homosexuals”.\nClara al·lusió a Éric Zemmour\nL’executiu municipal, en una clara al·lusió a Eric Zemmour, candidat d’extrema dreta fora de parets a les eleccions presidencials del 2022, evoca una “França embriagada pel candidat nazilló a la presidència” i el “ressorgiment de la violència homòfoba”. En una embranzida hexagonal, destaca “a Elna, defensem totes les víctimes de la discriminació, els privats de drets, els que, amenaçats de mort, s’imaginen que la terra de Voltaire i Rousseau, serà un refugi saludable. A fortiori els que pateixen per la seva orientació sexual”.\nUn fenomen sorgit a Austràlia\nEl fenomen del “DIY rainbow crossing”, que es va originar a Sydney (Austràlia) l’any 2003, s’està estenent gradualment per tot el món. Ja el 2017, una quinzena de ciutats dels Estats Units i el Canadà van decidir manifestar el seu suport durador a la comunitat LGBT mitjançant la creació de passos de vianants multicolors, que fan referència a la famosa bandera de l’orgull “gay”. San Francisco, Seattle i Vancouver van ser pioners. A França, la ciutat de Périgueux, a la Dordonya, va inaugurar un passatge colorat de la mateixa manera, el maig del mateix any. Aquesta tendència es va trobar a Bordeus l’any 2019, després a Llemotges la primavera passada, o des d’aqueix estiu a Mataró, Solsona i Andorra la Vella. A París, els passos de vianants amb colors de l’arc de Sant Martí són presents a moltes artèries, després que aquesta coloració aparegués per primera vegada el 2018 al barri del Marais, amb una gran presència homosexual.


Esquivar i pegar, veure ara a Filmincat\n47 NOTA USUARIS: 7,1 USUARIOS:7,1\nLa història d'un boxejador del Clot. Un veritable lluitador que pega cops de puny a sobre del ring i es defensa amb habilitat dels atacs de la vida. Un d'aquells documentals que et donen força per viure. Pel·lícula amb diàlegs en català i espanyol.\nBenito Eufemia s'entrena cada dia, matí i tarda, al minúscul gimnàs Ter, al barri del Clot de Barcelona. Té 38 anys i un combat a la vista. El dia a dia de Benito és frenètic. Treball nocturn com "coordinador" en discoteques, cuidador de la seva mare, professor de classes d'arts marcials en un altre gimnàs, promotor i empresari del seu propi combat. Acaba de ser pare, es presenta al jutjat cada 15 dies i demostra que no està fent malbé la seva llibertat condicional. Mentre la data clau s'apropa, vivim amb ell el seu present i revivim el seu increïble passat.\nAdán Aliaga, Juanjo Giménez Peña\n1 Festival de Sant Sebastià i 2 premis o nominacions més


El GOB suma Portals Vells a la seva campanya contra els fondejos sobre la posidònia - Diari Jornada\nÀncora sobre plantes de posidònia\nSubmarinistes de l'entitat constaten la manca de vigilància oficial\nEl GOB suma Portals Vells a la seva campanya contra els fondejos sobre la posidònia\n| 02 de set, 2018 - 08:27\nActivistes del GOB van continuar ahir a Portals Vells la campanya del grup ecologista per denunciar els fondejos sobre la praderia de posidònia i reclamar més recursos públics per fer complir el recentment aprovat decret de protecció d'aquesta planta marina.\nUn equip de bussejadors i dos d'apneistes, amb sengles embarcacions, van constatar que 20 de les 39 embarcacions fondejades a les cales de Portals Vells tenien les àncores i cadenes sobre la posidònia i van comprovar l'absència de vigilància oficial.\nA les 11 del matí els ecologistes van avisar al 112 que una vintena d'embarcacions vulneraven el decret de protecció de la planta marina perquè donés avís al servei de vigilància del Govern, però a la una, quan va acabar l'acció reivindicativa, cap representant de l'administració autonòmica s'havia personat a la zona.\nVan ser els mateixos activistes els qui van informar els tripulants de les embarcacions mal fondejades que estaven infringint el decret i els van demanar que es desplacessin fins a un fons de sorra.\nEl GOB assenyala que resulta "evident" que els mitjans del servei d'informació de la Conselleria de Medi Ambient són insuficients per evitar aquesta pràctica nociva per a la posidònia i recorda que, a més, per aixecar actes d'infracció es necessita la presència d'"un agent de l'autoritat", però" no hi ha prou agents de medi ambient per assumir adequadament aquesta tasca".\nL'entitat proteccionista urgeix el Govern a instal·lar camps de boies ecològiques de cara a l'estiu vinent, especialment en àrees d'alta concentració d'embarcacions com Portals Vells.


UD Taradell - El Futbol Base debuta en competició oficial aquesta setmana\nDesprés de quasi un mes d’entrenaments i partits preparatoris, els equips de futbol formatiu de la Unió Deportiva Taradell debutaran a les seves respectives competicions aquest cap de setmana.\nEls entrenadors i entrenadores de cada equip, supervisats pel coordinador Nil Murfulleda, han treballat aquest últim mes els aspectes tècnics i tàctics que començaran a posar en pràctica en els seus debuts a la lliga.\nNil Murfulleda, que encara la coordinació per tercer any consecutiu, destaca que enguany les plantilles queden molt completes i destaca que els entrenadors i entrenadores dels equips estan motivats per dirigir-los i sobretot per formar els jugadors i jugadores.\nEnguany el Taradell comptarà amb els mateixos equips de la temporada passada: un juvenil, un cadet i un infantil a futbol 11; dos alevins, dos benjamins i dos prebenjamins a futbol 7; i la categoria escola, que no disputarà competició oficial. Aquest any l’equip que sí disputarà competició regular serà l’equip femení infantil.\nJuvenil, plantilla àmplia i retorn de jugadors a casa\nNou projecte del juvenil, encapçalat per Sergi Pallarès i Pere Rifà com a entrenadors. Enguany, l’aposta del club i l’àrea esportiva. Tots dos titulats amb el carnet de monitor han format una plantilla àmplia amb 23 jugadors. Els entrenadors creuen que el juvenil és la categoria més important perquè els jugadors finalitzen una etapa i se’ls ha d’encarar per l’etapa aficionat, i quants més millor puguin arribar al primer equip.\nDel Juvenil, destaca una plantilla de 23 jugadors. Arnau Pou, Merino, Santa Coloma, Pol Pedrosa, Rovira, Arnau Vilamitjana, Jordi Coma, Dani Ferrer i Pau Bonet son els únics jugadors que continuen de la temporada passada; Eloi Pujol, Martí Prat, Eduard Oriol, Pau Rifà, Adrià Castells, Guillem Mas, Pau Fabré i Martí Costa pugen de Cadet i, s’han fet xx fitxatges, apostant pel retorn de jugadors de la casa com Genís Costa i Marc Solagran, fins ara a la Fundació del Vic, Joan Parera del Santa Eugènia o Oriol Freixas del Manlleu i també jugadors com Marc Oriol, del Santa Eugènia o Gerard Piquer i Arnau Gonzalez.\nL’equip juvenil començarà la lliga aquest dissabte a les 4 de la tarda a casa, davant el Puigcerdà. Per sorteig, el Taradell ha estat encreuat amb el grup format per equips d’Osona, el Bages, el Berguedà i la Cerdanya.\nCadet i Infantil, etapes formatives per adaptar-se al Futbol 11\nQui continuaran la formació a futbol 11, seran els cadets i els infantils. Enguany, el Cadet estarà entrenat per Roger Isern i Enric Sánchez i la plantilla estarà formada per 16 jugadors. L’equip debutarà a la lliga aquest dissabte a davant la Fundació del Vic també a la Roureda, en aquest cas a la 1 del migdia.\nNova etapa pels infantils, que enguany l’entrena un exjugador de la casa. Marc Estragués conjuntament amb Àlex Kali, seran els encarregats de dirigir els jugadors, que incorpora els Alevins de segon any que van quedar en segona posició la temporada passada. La plantilla, estarà formada per 16 jugadors. En aquest cas, la primera jornada la jugarà a fora. Serà diumenge a les 12 del migdia.\nLes jugadores del Femení Infantil competiran per primer cop\nDesprés de dos anys entrenant, les jugadores de l’equip Femení Infantil podran disputar competició oficial. L’equip, format per 10 jugadores, debutarà en lliga aquest dissabte al matí davant el Sant Fost. Les jugadores estan dirigides per les jugadores del primer equip femení, Marta Ramonet i Núria Espona.\nFutbol 7, objectiu aprendre i millorar dia a dia\nLa formació és el principal objectiu tenen les plantilles de futbol 7. La UD Taradell, tornarà a disposar de sis equips en aquesta categoria.\nEn el cas de l’Aleví A, el dirigeix Santi Fuentes acompanyat d’Adrià Castells. Té una plantilla de 9 jugadors. En aquest cas, el primer partit el jugaran a casa davant el Pradenc aquest dissabte. L’Aleví B també començarà aquest dissabte a 2/4 de 12 del matí davant el Pradenc. En aquest cas, l’equip d’Oriol Tusell i Martí Brussosa jugaran a domicili. La plantilla de l’Aleví B està formada per 12 jugadors.\nPel que fa el Benjamí A, Nil Murfulleda i Pau Rifà repetiran com entrenadors a l’equip que ja estrenaven la temporada passada. El Taradell començarà la lliga davant el Tona aquest dissabte al camp de la Roureda.\nEls jugadors del Benjamí B s’estrenaran com a federats al camp del Torelló aquest dissabte. La plantilla formada per els 11 jugadors del prebenjamí A de la passada temporada, començaran la seva etapa federativa davant el Torelló a domicili. L’equip està entrenat pels jugadors del primer equip Arnau Oriol i Diego Fernandez.\nEls Prebenjamins, com cada temporada, jugaran a les lligues del Consell Esportiu d’Osona. En aquesta etapa, es coincidera encara la iniciació del futbol, i els equips tot i jugar lliguetes, buscaran setmana darrera setmana la millora en el joc. El Prebenjamí A, està entrenat per en Jordi Peipoch i en Joel Collell i el Prebenjamí B, per l’Elena Huguet i l’Oriol Freixas.\nFinalment, també hi haurà la categoria Escola. Aquest equip entrenarà durant tota la temporada al camp de futbol i els mesos d’hivern al gimnàs de l’Institut. Joan Casassas i Aina Alcubierre s’encarregaran de iniciar els conceptes bàsics del futbol a tots els jugadors que formaran part d’aquest equip.


Batxillerat | INS Mediterrània\nCom cada any, dilluns 14 i divendres 18 de desembre bona part de l’alumnat de l’institut ha participat en les xerrades divulgatives de la Marató de TV3 que, aquest any, s’ha dedicat a la COVID 19. Les xerrades s’han programat als grups de 3r ESO que cursan biologia, a l’alumnat que fa l’optativa de 4t i a l’alumant de 1r de batxillerat que cursa CMC.\nDissortadament ha hagut de ser xerrades virtuals.\nConfiem que el proper curs podran ser presencials.\nL’espot de la Marató 2020\nAmb el tallers realitzats per Dani Jiménez els alumnes de 3r i 4t d’ESO i de 1r Batxillerat, han pogut visualitzar, a través d’experiments espectaculars, els principis fonamentals de la física i de la química que els ha fet disfrutar i reflexionar.\nEl 25 de juny teníem previst fer, en el calendari inicial de curs, l’acte de reconeixement als estudiants que heu participat en diferents activitats del centre. És una tradició que fa més de quinze anys que vam iniciar i de la qual ens sentim ben orgullosos. Des del centre tenim ben clar que no només impartim coneixements, sinó que volem formar integralment ciutadanes i ciutadans. Llegeix més»\nBatxillerat, Cicles Formatius, ESO, Informacions 19-20, Portada 0\nJornades d’Orientació Educativa\nL’entitat Fem Pedagogia, col.laboradora de les Jornades d’Orientació Educativa a Castelldefels, ens ha compartit els seu vídeos d’orientació per a complementar l’orientació acadèmica i professional.\nEls vídeos són: Després de l’ESO, què? / Després de Batxillerat, què? / Els treballs del futur.\nEls trobareu a la web d’Orientació de l’Ajuntament dins la Guia Educativa, juntament amb els altres vídeos del Punt d’informació de les Jornades d’orientació:


Carta oberta a les administracions, sobre la mort i la gent gran – Cup Poble Actiu l'Hospitalet\nCarta oberta a les administracions, sobre la mort i la gent gran\nPublicado por CupPA-lH en 29 noviembre, 2016 0 Comentarios\nCompartim al nostre blog el relat en primera persona d’un company, sobre com de greus són els abusos al sector dels serveis funeraris. Un patiment que va motivar la presentació d’una moció conjunta per part de la CUP-Poble Actiu.\n«Aquesta història avui és sobre els meus, demà, Déu no ho vulgui que diria el meu avi, serà la vostra. Perquè a tots ens passarà, però malauradament, els diners dictaminaran si es produeix d’una manera o una altra. Parlo de la defunció del meu avi i de com han estat els seus últims anys, el seu últim mes, l’últim dia, i els primers per als seus familiars sense ell. Una història que de ben segur, molts veïns i veïnes de l’Hospitalet i de tot arreu en aquest país de merda, han patit, pateixen, i si no posem fil a l’agulla, patiran.\nS’oblida, es menysprea, s’ignora, es mira cap a un altre costat i no es tracta amb el respecte, l’honor i la dignitat que mereixen els nostres majors. Però aquesta actitud no és (hi ha lamentables excepcions) la de les famílies, sinó de l’Estat i de les administracions, siguin autonòmiques o locals. Fer-se gran, patir malalties i perdre l’autonomia personal és un negoci, i l’esforç i suor de tota una vida queda reduït a quant tens al compte bancari.\nEls hi devem tant als nostres majors que se’m cau la cara de vergonya en veure com els tractem quan arriben als seus últims anys de vida. Algú es pot plantejar en la societat del «benestar» que s’hagi de pagar per néixer? Doncs llavors perquè assumim que s’ha de pagar, i molt, per morir.\nGairebé tot el que rodeja l’etapa final de la vida fa ràbia, molta ràbia. Aquest últim mes, he passat moltes hores, moltes nits al costat del meu avi, i la indignació em feia un nus a l’ànima que no es desfeia tot i plorar com no he fet mai. Nits on en sortir de l’habitació per anar per un cafè i veure «comercials de la mort» m’enervava. Persones que estan esperant que algú mori per anar corrent a vendre els serveis del funeral. Tothom té dret a guanyar-se la vida, és cert, però cal permetre això?\nSentir l’última respiració de la teva persona estimada mentre l’agafes de la mà i que el primer que escoltes és la veu d’un desconegut preguntant si ja tens resolt el seu últim adéu, és per entrar en còlera. Jugar amb els sentiments, el patiment i el dol dels familiars, per a fer negoci. Un negoci permès i fins i tot encoratjat per les administracions. Una puta vergonya. Com et fan sentir culpable i mala persona si no et gastes X diners. El que llegireu a continuació és el que vam escoltar aquelles hores:\n– «Home! Com que no voleu estampetes?… Aquest taüt? Dona, hi ha la possibilitat que es trenqui en el trasllat». Això és ser miserable.\nFa poc escoltava en una tertúlia radiofònica com un dels seus participants deia «és llei de vida, i les famílies s’han de fer càrrec, no podem deixar-ho tot en mans de les administracions, és un deure que hi ha moltes famílies que, amb molta barra, no aborden». Ell, una figura pública i que de ben segur té un compte bancari prou molsut. Valent! Vés i li expliques a la cara això a les famílies que per les seves circumstàncies socioeconòmiques no poden. Per què una cerimònia mínimament digna, i uns tràmits legals han de costar més de 4.000€? Ei, calla!, que hi ha una opció que val 2.500€, perquè «tothom» ho pugui pagar. Per cert, una opció que en cap moment ens van oferir. Tant és, per un altre familiar la vam escollir i tot el que es va viure després fou lamentable, sense dignitat per al difunt ni els seus familiars.\nPersones que han treballat tota la vida, que han aixecat un país destrossat i que han lluitat per tenir quelcom que deixar als fills, que han pagat impostos, que no han defraudat a Hisenda, que han sigut ciutadans exemplars perquè així ha de ser i que després vegin com les administracions en treuen profit.\nDesprés de pagar una hipoteca, la contribució, l’IBI i tot el que calia, resulta que en el nostre cas, l’Ajuntament de l’Hospitalet ens farà pagar gairebé 5.000€ perquè el pis passi al seu fill. La «plusvàlua» diuen. De veritat? Aquesta és la forma de les administracions per recaptar impostos per pagar serveis que després ofereixen de manera deficitària? No sóc idiota, amb l’habitatge es fa negoci, i que per això tenim el problema que tenim, però no seria més raonable, més just, fer aquest pagament si la propietat finalment es ven i no abans?\nCementeri municipal l’Hospitalet Foto: César Blesa\nEl meu avi, valencià, de Castelló, que va arribar amb dotze anys a l’Hospitalet, i que va portar amb orgull el nom de la ciutat, cada cop que pujava al quadrilàter i guanyava combats de boxa, que va guanyar fins a dos cops els «Guants d’Or», màxim reconeixement en la boxa amateur i que va transmetre als seus fills i néts que han d’estimar la ciutat on viuen i que mai va rebre res a canvi per això. L’única queixa que he escoltat al meu avi de la ciutat era que «Ací no sabem fer festes majors ni divertir-se com al poble».\nPerò anem als últims anys. Vaig informar-me per a portar als meus avis a un centre de dia públic o concertat, els centres privats ja ni tocar-ho pel que valen. Doncs la resposta fou: «Tres anys de llista d’espera». La meva resposta fou dura: «D’aquí a tres anys, el meu avi ja és mort», i així ha estat. Us imagineu els vostres barris sense llars d’infants o escoles públiques? Us imagineu que heu d’esperar tres anys per escolaritzar les vostres filles? Doncs amb els nostres majors és el que hi ha en aquesta ciutat.\nEll, que va treballar a l’horta, a Cal Trabal, que es va enfilar als terrats de tota la ciutat per instal·lar antenes de televisió, que va ser membre de l’Associació de Veïns del Centre i va lluitar per un rebut de l’aigua més just per als hospitalencs/ques, que participava als actes locals i que explicava amb orgull que el seu nét era casteller a l’Hospitalet, torna a veure, ara sigui on sigui, que la ciutat no està a l’altura.\nEl més lamentable és que no és un cas aïllat, l’Autoritat Catalana de la Competència (ACCO), «ja va imposar una multa a Áltima amb 800.000€; l’Ajuntament de l’Hospitalet, amb mig milió; l’Institut Català de la Salut (ICS), com gestor de l’Hospital de Bellvitge, amb 300.000€; l’Institut Català d’Oncologia, responsable del Duran i Reynals, amb 100.000€, i el Consorci Sanitari Integral, que gestiona l’Hospital General de l’Hospitalet, amb 25.000€», tal com recull l’article de La Vanguardia del 13 de febrer del 2015. Una decisió que es va recórrer als tribunals.\nÉs cert, al Durans i Reynals ens van donar la targeta d’una altra funerària, Mèmora. Bé, una altra empresa sancionada per «impedir que altres empreses fessin servir el seu tanatori al municipi (Artés, Bages) i, amb això, dificultar la competència», tal com recull l’article del diari Ara signat el 30 de gener del 2016. Així doncs, aquestes són les «opcions» que tens. Gràcies, però no.\nLa societat ha de fer una profunda reflexió sobre com tractem als nostres majors i als nostres difunts. Com les persones que més han treballat, i que queden indefenses i sense autonomia, són oblidades. Com les administracions es renten les mans o fan el mínim decorós, i sempre en període electoral, per atendre als avis. Com es castiga a les famílies a patir i a no viure durant molts anys, només perquè «és llei de vida». No ens podem resignar, cal treballar entre tots/es per canviar aquesta situació lamentable i cruel, per què, per sort o per desgràcia, tots/es la passarem».\nUn veí de l’Hospitalet de Llobregat, 28 de novembre de 2016\nGent GranServeis funeraris


Una dona va fer d’esquer per atrapar els assaltants – Arxiu d'actualitat local\nUna dona va fer d’esquer per atrapar els assaltants\nBy Redacció on 07/05/2014 No Comment\nSegons Informa El Punt Avui Els Mossos van detenir diumenge in fraganti quatre assaltants violents en el moment que entraven en una mansió de la urbanització Mas Nou de Platja d’Aro. La mestressa de la casa, la ciutadana suïssa Yolanda Zaugg, es va avenir a fer d’esquer perquè els Mossos, que per les punxades telefòniques sabien el dia i l’hora que la banda pretenia assaltar la casa, poguessin atrapar els lladres violents. Els assaltants, que tenien ben controlada la casa, situada al carrer del Zorro, i els moviments de la propietària, havien fixat l’assalt per a diumenge, que és l’únic dia de la setmana que la dona no té la companyia del matrimoni que té contractat per a les feines domèstiques. I havien decidit que seria entre les sis de la tarda i les nou del vespre. Durant el dia un gran contingent de mossos va prendre posició amagant-se dins de la casa, al jardí i als voltants de la finca. I Zaugg (ho va avançar TV3 ahir) va fer el paper de víctima sola a casa que els lladres comptaven trobar. Es va posar a llegir en un lloc visible des de fora perquè comprovessin que estava sola. I dins l’horari previst, quatre encaputxats, armats com a mínim amb un gran tornavís, van irrompre a la cuina de l’habitatge. Abans que tinguessin temps de res, els lladres es van trobar rodejats de mossos. Però no els ho van posar fàcil. Van lluitar violentament per intentar escapar-se. Però finalment els quatre que havien posat els peus a l’habitatge van ser detinguts, mentre que un cinquè home que vigilava fora va aconseguir fugir.\nEl jardiner còmplice\nVolien cases habitades\nEls Mossos ahir continuaven l’operació contra els assaltants i durant tota la tarda van estar sobrevolant amb helicòpter la zona boscosa del Mas Trempat tot buscant un home que pretenien detenir i que se’ls va escapar. A peu i amb vehicles tot terreny van rastrejar els camins de terra i van dir als veïns que es confinessin a casa.\nUna dona va fer d’esquer per atrapar els assaltants added by Redacció on 07/05/2014


Sis de les cartes dominicals parlen de la Setmana Santa. L’arquebisbe de Tarragona, Jaume Pujol , diu que “el Diumenge de Rams celebrem l’entrada de Jesús a Jerusalem, que tot i ser la darrera vegada que hi acudia, va ser la primera en què es va deixar aclamar com el Messies desitjat” i recorda que “els Evangelis ens expliquen que Jesús cavalcava un ruc prestat”, que Jesús no va escollir un cavall de raça, elegant i vistós, sinó que “va voler per a ell un humil ase”. Afirma que “Jesús de Natzaret va entrar a Jerusalem enmig de l’alegria popular, però sabent que anava a l’encontre de la seva Passió redemptora pels nostres pecats”. Demana que “a la porta d’aquesta Setmana Santa mirem Jesús, meditem sobre aquests dies previs a la seva mort i resurrecció i fem ferms propòsits de gratitud i de conduir-nos d’acord amb els desitjos de qui va donar la vida com a rescat per nosaltres”. Finalment, destaca que les diverses processons, des de la del Ruquet fins a la impressionant del Divendres Sant són ocasió “perquè renovem la nostra pietat i diguem al Senyor que ens guiarem pels seus ensenyaments no sols aquesta setmana sinó durant tot l’any” i així “viurem en la felicitat que ell ens va conquerir amb la seva dolorosa passió”.\nL’arquebisbe d’Urgell, Joan Enric Vives , diu que “entrem amb decisió a la Setmana Santa amb la celebració del Diumenge de Rams, aclamant el Crist Rei, el nostre únic Senyor, que venç el mal i que ens atreu a seguir-lo, vivint com Ell, i, sobretot, estimant com Ell” i que “el que convé és que escoltem i gravem amb atenció el relat de la seva Passió, les seves paraules plenes de llum, perquè així i fins aquest extrem ens ha estimat Déu”. Recorda que “a la creu, Jesús pregava amb les paraules del salm 21, « Déu meu, Déu meu, per què m’heu abandonat? » i recollia en el seu cor, tots els abandonaments, les traïcions, els fracassos, els patiments de la humanitat… i els feia pujar al seu Pare, reclamant ajuda i pietat”. Recorda també que “Jesús a Getsemaní recomana als seus apòstols: « Pregueu Déu que no us deixi caure en la temptació »” i diu que “vetllem per no caure en la temptació d’abandonar Déu i viure com si no existís” sinó que “al contrari, cerquem sempre el que Déu vol, el que li plau, el que Ell faria”. Afirma també que Jesús “perdona i excusa. Perdona i oblida. Perdona i guareix. Perdona i anima a tirar endavant…”. Destaca que “en el que més insisteix la Passió segons St. Lluc és que Jesús mor, pregant amb el salm, i abandonant-se al seu Pare, Abbà: « Pare, confio el meu alè a les vostres mans »”. Finalment, diu que “si confiem en Ell, també ressuscitarem amb Ell” i ens desitja a tots “bons dies de celebracions de la Setmana Santa”.\nEl bisbe de Terrassa, Josep Àngel Saiz , diu que Diumenge de Rams “proclamem amb entusiasme: “¡Beneït el qui ve en nom del Senyor!””, “aclamem Jesús, que és el Mestre, el Salvador, el centre de la vida, de la història, la Vida que dona sentit a la nostra vida”. Diu que acollim Jesús “en el nostre cor i actualitzem l’entrada de Jesús a Jerusalem, quan era a prop la celebració de la Pasqua”, que “Ell entra a la ciutat envoltat per una multitud joiosa i expectant, segura que ell és el Messies” però que Ell “és plenament conscient que no arriba a Jerusalem per a ser entronitzat com a rei sinó per a consumar el misteri de la seva passió, mort i resurrecció”. Recorda que “Jesús lliura la seva vida a la creu per a la remissió dels pecats de la humanitat”, que “el seu acte de donar la vida és la conseqüència de la seva trajectòria vital, una entrega en totalitat als altres” i que “la creu esdevindrà el gest més gran de servei i de donació”. Afirma que “contemplant la creu descobrim l’amor immens de Déu, un amor etern, infinit, encarnat en l’actuació misericordiosa de Jesús que mostra a la creu la seva màxima realització” però que “la seva vida no acaba amb la mort a la creu. El Senyor ressuscita vencent la mort i es converteix en el fonament i l’esperança de resurrecció per a tots els éssers humans”. Diu que “ser cristià significa seguir el camí que Crist ens ha marcat, és tenir els mateixos sentiments de Crist, penetrar en aquests sentiments, viure’ls, que és viure la humilitat i l’entrega, la generositat i el despreniment”. Finalment, ens desitja que tinguem “una Setmana santa de veritat” i demana que “Maria, la Mare i Mestra ens acompanyi per a viure-la amb fruit”.\nEl bisbe de Vic, Romà Casanova , diu que “som convidats, un any més, a contemplar Jesús en la seva passió i mort” i que “per a poder contemplar-lo el primer que hem de fer és mirar-lo”. Afirma que “mirar significa sortir d’un mateix per posar-se en lloc de l’altre” i que se’ns demana en aquesta Setmana Santa una “mirada agraïda i amorosa a qui mor per la nostra salvació”. Diu que “les ferides de Crist en la seva passió i mort són expressió d’amor”, “són les ferides de qui, en lluita per alliberar a la seva esposa, li han estat infringides”, “ferides guaridores a favor nostre”. Diu també que “farem bé de mirar les ferides de Crist, tant en el seu cos, com en el seu esperit” ja que “són guarició avui com sempre, també en la nostra societat” perquè “Ell ha mort perquè en ell trobem la salvació i la llibertat” i “tota ferida pot ser guarida per Crist, si amb fe i amor s’obre la porta del cor a la seva gràcia redemptora”. Finalment, remarca que “la passió i mort de Crist és actual, avui i ara, en la donació de Jesús i en els seus efectes purificadors i guaridors per l’amor misericordiós que duu en ella”.\nEl bisbe de Tortosa, Enric Benavent , diu que “la narració de la passió segons Sant Lluc ens parla d’una mort plena de signes i gestos de misericòrdia” i ens convida “a meditar dos moments de misericòrdia del Senyor en el camí de la Creu, que ens transmet aquest evangelista”. El primer és “la trobada amb les dones de Jerusalem que ploren i es lamenten per Ell”, en el qual unes dones veuen Jesús “caminar cap a la Creu, saben que serà executat i eixe fet toca els seus cors”. Diu que la reacció de Jesús al plany d’aquestes dones “és consolar-les” i que “això és una obra de misericòrdia”. Afirma que “un segon detall el trobem quan Jesús ja està clavat a la Creu”, quan “al sofriment físic de la crucifixió s’afegeix el sofriment moral de la burla, de l’escarni, del menyspreu” i “respon al mal amb bé, suportant les injúries i pregant per aquells que l’han condemnat; demanant al Pare el perdó per als seus perseguidors”. Diu que “aquesta resposta ens sorprèn perquè nosaltres, normalment, ens defensem del mal amb mal” i que “en canvi Jesús es defensa perdonant”. Destaca que Jesús, des de la Creu, “cerca motius per excusar-nos, per perdonar-nos” i “ens revela la grandesa de l’amor de Déu, un amor que humanament no podríem haver imaginat”. Finalment, demana que “la celebració d’aquesta Setmana Santa ens porte a tindre un cor com el de Jesucrist, més preocupat en consolar que en ser consolat i en perdonar que en ser perdonat”.\nEl bisbe de Girona, Francesc Pardo , diu que “durant aquests dies reviurem la festa dels rams, acollint el Senyor –que entra humil, però com a Messies, a Jerusalem– fins a la celebració de la seva mort i sepultura, precedides pels crits demanant la mort del servent de Déu” i que nosaltres, aquest diumenge, “lloarem Jesús amb els rams, amb la nostra presència, pregant…”, manifestant que “Jesús, per a nosaltres, és el Messies, l’enviat i Fill de Déu, el Salvador, i que també el volem acollir amb goig”, “desitgem que sigui conegut i acollit en les nostres ciutats, viles i pobles” i, alhora, “li volem donar gràcies perquè aquesta setmana no només el recordarem, sinó que viurem i celebrarem que ens ha estimat tant que ha donat la vida a la creu i, vencent la mort, ha ressuscitat”. Recorda que “els rams de festa el divendres es converteixen en crits demanant la mort en creu de Jesús” i afirma que “nosaltres aclamem Jesús, però sobretot ens sentim estimats per ell, que ofereix la seva vida perquè nosaltres tinguem vida, per sempre i amb plenitud”. Finalment, diu que durant aquesta Setmana Santa “contemplem Jesús, que per a nosaltres s’ha fet obedient fins a la mort, una mort a la creu”, “no només recordem, sinó que les celebracions litúrgiques del Dijous i Divendres Sant actualitzen per a nosaltres la Santa Cena i la mort del Senyor” i “sentim el dolor de la humanitat, però alhora l’hem de contemplar redimida i salvada”.\nEl bisbe de Sant Feliu de Llobregat, Agustí Cortés , continuant les seves glosses sobre el camí de justícia i misericòrdia, recorda que “el conflicte entre «justícia i misericòrdia» era motivat per la necessitat de tenir una resposta als problemes que viu avui l’Església” i que “a més, desitgem recórrer el camí quaresmal també com a Església”, “endinsant-nos en el procés de conversió, propi d’aquest temps litúrgic”. Diu que “la conversió és exactament la participació en el Misteri Pasqual de Crist” i que l’Església “ha de morir i ressuscitar amb Crist si vol convertir-se, purificar-se, avançar i créixer”. Afirma que “sobre això, alguns solen parlar d’»Església crucificada»” i que “amb aquesta expressió es refereixen, o bé a l’Església en els pobres sofrents, o bé a l’Església perseguida com a tal”. Afirma també que “altres es fixen en l’Església ressuscitada, i fins i tot glorificada”, que “és la que descriu la carta als Colossencs o el llibre de l’Apocalipsi. És l’Església que viu i transparenta la resplendor de Crist ressuscitat”. Diu que de Crist ressuscitat neix una Església “on Crist és tot en tots”, “els membres de la qual es revesteixen de compassió entranyable, de bondat, humilitat, mansuetud, paciència, perdó mutu i amor que tot ho unifica”, “en la qual regna la pau” i “que fa ressonar incessantment el cant de lloança i agraïment”. Finalment, diu que “aquesta Església és un Poble i comunitat de germans que ja ha ressuscitat”, però que «la vostra vida està amagada en Déu juntament amb el Crist. Quan apareixerà el Crist, que és la vostra vida, també vosaltres apareixereu amb ell plens de glòria (Col 3,3-4)”.\nEl bisbe de Lleida, Salvador Giménez , recorda “les actituds que el papa Francesc ens marca a tots els cristians en l’Exhortació Apostòlica La joia de l’Evangeli”, “ un document molt ben rebut per tots els cristians”, “un text de capçalera que va concitar l’atenció de responsables de grups d’estudi i formació”. Desitja a tothom que “els fruits d’aquesta acció formativa repercuteixi en la pròpia comunitat o parròquia”. Diu que li consta que “diferents agents de pastoral han utilitzat les orientacions del Papa per a la seva pròpia formació” i que “hi ha molt material escrit, preparat per especialistes en els diferents sectors pastorals, que serveix de guia de lectura, per centrar la discussió i per treure conclusions pràctiques”. Recorda que “ja fa cinc anys que es va publicar aquest exhortació del papa Francesc com un programa de tot el seu pontificat” i ens ofereix “com a record tres cites que ajudaran a fomentar actituds bàsiques de vida cristiana”: “… un evangelitzador no hauria de tenir permanentment cara de funeral”, “cal no mutilar la integritat del missatge de l’Evangeli”, “als cristians de totes les comunitats del món, vull demanar-vos especialment un testimoniatge de comunió fraterna que esdevingui atractiu i resplendent”. Recorda que en tots els escrits del Sant Pare “està present l’alegria de seguir a Jesucrist”. Finalment, diu que “tots necessitem recuperar l’alè evangèlic per anunciar allò essencial del seu ensenyament”, així com que “és gratificant recordar-lo per a tots els cristians de la nostra diòcesi”.\nEl bisbe de Solsona, Xavier Novell , informa que diumenge passat va actuar a la Passió de Cervera, fent d’apòstol “al sant sopar, a l’hort de Getsemaní, de poble en vàries escenes i fins de Cirineu ajudant Jesús a portar la creu”. Explica que tot va sorgir de la seva anada anual a la Passió, ja que l’any passat algú el va convidar a sortir-hi i va acceptar-ho, sempre i quan no hagués d’assajar. Després de l’experiència i a les portes de la Setmana Santa vol subratllar “algunes virtuts d’aquesta magna representació i de l’oportunitat que ens ofereix per a complementar les celebracions d’aquesta Setmana Santa i de la Pasqua”. Diu que la Passió “és un gran mitjà per a divulgar la vida, passió, mort i resurrecció de Jesús”, que “els esdeveniments centrals de la nostra salvació són presentats amb una gran força visual” i que “són emocionants moltes escenes i suggeridors molts diàlegs”. Afirma que “la Passió és un fet cultural creat per la nostra fe”, “és expressió de com la nostra fe ha fet cultura i aglutina gent d’Església i persones no creients”, és “una representació que no només fa bé al públic sinó també a les més de 300 persones que la fan possible”. Finalment, diu que “la Passió és una gran eina per a la nostra aposta evangelitzadora”, una bona oferta per a famílies que assisteixen a les catequesis, per als grups de preadolescents, adolescents i joves i per a la gent que està participant en els cursos Alpha.\nAixí mateix, poden trobar les lectures d’aquests dies sants, així com l’exhortació apostòlica del papa Francesc La joia de l’Evangeli i els actes de Setmana Santa (celebracions litúrgiques, processons, viacrucis, passions i celebracions de la Pasqua), a les següents pàgines web:\nExhortació apostòlica La joia de l’Evangeli : https://www.tarraconense.cat/index.php?arxiu=fitxa_doc_papa&idnoticia=4164&buscador_noticies=


Veïns d'Olèrdola donen mascaretes i bates que han elaborat des de casa seva - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports\n29 Març, 2020, 10:00\nVeïns d'Olèrdola donen mascaretes i bates que han elaborat des de casa seva\nA Olèrdola han sorgit diverses iniciatives veïnals per a fabricar materials des de casa. Grups de veïns recerquen i preparen material per a elaborar bates i mascaretes. Un exemple d’això ha estat un grup de veïns de Sant Miquel, sorgit a partir d’un grup veïnal de Whatsapp. Aprofitant el material cedit per l’empresa Toende, de fabricació de matalassos i propietat d’un veí de Sant Miquel, han pogut elaborar i aportar una primera remesa de mascaretes a l’Hospital de Reus.\nA Sant Pere Molanta un grup de veïnes, impulsat per Cinta Bertran i Ingrid Alabreda, es coordina amb Omplim Magatzems, un moviment de voluntaris per fabricar material sanitari contra el coronavirus. En només 48 hores han activat a 13 persones. Ja han fet un primer lliurament de bates i divendres van repartir material per a fer mascaretes, tal i com confirmava Ingrid Alabreda.\nAlabreda explicava que iniciatives com aquestes sorgeixen després de les preocupants informacions sobre la falta de material que tenen a la seva disposició els professionals sanitaris. El grup no es planteja fites concretes de producció ni terminis de lliurament. Però sí que disposen del material suficient com per a poder lliurar en pocs dies per a esterilitzar “centenars de mascaretes”.\nAltres iniciatives solidàries presents a Olèrdola organitzen a veïns de Daltmar i de Moja, en alguns casos posant-se en contacte amb iniciatives ja sorgides en municipis veïns com Canyelles o Santa Margarida i els Monjos.


Estimats i estimades alumnes, famílies,\nestem a punt de començar un nou curs i us volem donar la benvinguda amb tota la il.lusió, l'empenta i l'energia que hem recuperat amb les vacances.\nDe moment us recordem que les classes comencen dijous 12 i ja us podem avançar que l'endemà dia 13, a les 20h tindrà lloc el concert de professors de l'escola.\nTenim gairebé enllestida la nostra participació a la "1a trobada "fiddle" de Catalunya" on els nostres instrumentistesb de corda participaran en una trobada multitudinària amb alumnes de tot Catalunya.\nTambé estem enllestint els concerts de festa major que tindran lloc el 12 i 19 d'Octubre, un concert per Santa Cecília que anirà enguany dedicat a la figura del compositor Josep Maria Ruera.\nDe tot això i molt més us anirem informant a mida que estigui del tot enllestit.\nCom veieu, l'escola comença a bullir.